
Növényi tejhelyettesítő italokkal kapcsolatos fogyasztói szokások vizsgálata

A mindennapi étkezéseink során jelentős szerepet tölt be a tej, illetve az abból készült termékek fogyasztása. Azonban a tej fogyasztásához kapcsolódó panaszok és a gyorsan terjedő világtrendek (veganizmus, etikus állattartás, fenntarthatóság) a helyettesítésére alkalmas italok térnyerését idézték elő. A növényi tejhelyettesítő italok mára már szinte az összes bolt polcain megtalálhatóak, alternatívát nyújtva ezáltal számos fogyasztónak. A megítélésük azonban nem egyöntetű, nem csak a szakemberek, de a fogyasztók is eltérő véleménnyel vannak az élettani hatásukról csakúgy, mint a helyettesítés mértékéről.
Kutatómunkám célkitűzései között szerepelt a növényi italok megítélésének felmérése egészségtudatossági szempontból, a fogyasztás gyakoriságának meghatározása, a vásárlást befolyásoló tényezők feltérképezése, valamint a márkapreferenciák okainak vizsgálta.
A céljaim elérése érdekében részletes szekunder kutatást végeztem a téma legjelentősebb területeit érintve mind hazai, mind nemzetközi forrásokat felhasználva. Ezt követte primer kutatásom, amely során a fogyasztói szokások minél komplexebb felmérésére törekedtem. Kvantitatív kutatás keretein belül nem reprezentatív és nem véletlenszerű, azonban célcsoport-orientált kérdőíves megkérdezést végeztem a növényi italt fogyasztók körében (N=624). Online kérdőívem kiértékelését leíró statisztikával, többek között kereszttábla-elemzéssel folytattam. Kvalitatív kutatásom során szakértői interjút készítettem egy, a szakmájában elismert dietetikussal a fogyasztást kiváltó leggyakoribb okok, az egészségre gyakorolt hatások, továbbá a helyettesíthetőség témakörében.
Kutatásom eredményeiből megállapítható, hogy a fogyasztók túlnyomó többsége egészségesebbnek tekinti a növényi tejhelyettesítő italok fogyasztását a tehéntej fogyasztásától, mely leginkább a laktóz- és tejfehérje-mentességben rejlik. A vásárlást befolyásoló tényezők esetében az íz kiemelkedő, amely a márkapreferencia kialakulásánál is a legjelentősebb okként említhető.



